Výzva na predkladanie žiadostí na miesto administrátorov v prevádzkových útvaroch

Dočasný zamestnanec podľa čl. 2 písm. f) (AD8) – so zámerom zostaviť rezervný zoznam – ERA/AD/2017/001-OPE

|  |
| --- |
| *NÁPLŇ PRÁCE* |
| Zamestnanec bude pracovať v jednom z prevádzkových útvarov agentúry a bude podriadený príslušnmu vedúcemu útvaru.  Vzhľadom na citlivosť práce sa od úspešného uchádzača vyžaduje vysoká miera zmyslu pre zachovanie dôvernosti.  Hlavné úlohy a povinnosti:  **Organizácia a riadenie ľudí a činností:**   * navrhovanie a sledovanie organizácie jedného sektora príslušného útvaru, zabezpečovanie efektívneho rozdeľovania úloh a povinností medzi zamestnancov počas realizácie činností v sektore, hlavne: * vedenie a riadenie jedného sektoru príslušného útvaru pod vedením vedúceho útvaru, a to prinášaním očakávaných výsledkov a zabezpečovaním toho, že zamestnanci budú odvádzať prácu potrebnú pri realizácii príslušných častí pracovného programu útvaru a zabezpečovanie plnenia úloh a cieľov agentúry, pričom bude umožnený rozvoj celkového potenciálu zamestnancov, * plánovanie, kontrola kvality práce odvádzanej sektorom a dohľad nad ňou, * účasť v riadiacom tíme útvaru s cieľom zabezpečiť jednotné prístupy v sektoroch útvaru, * poskytovanie technických posudkov týkajúcich sa koľajových vozidiel a/alebo schvaľovania vozidiel iným sektorom a útvarom, ak je to potrebné na plnenie ich úloh a ak je to dohodnuté, * definovanie potrebných kompetencií a profilov zamestnancov zohľadňujúc úlohy, ktoré má sektor plniť, * monitorovanie a hodnotenie plnenia cieľov a výkonnosti zamestnancov, s využitím príslušných kritérií/ukazovateľov, oznamovanie dosiahnutých výsledkov vedúcemu útvaru, * udržiavanie interaktívnej komunikácie so zamestnancami sektoru, zabezpečujúc, že zamestnanci dostanú potrebné informácie a príležitosť na poskytnutie spätnej väzby o svojej činnosti a aktivitách.   **Tvorba politík a externé vzťahy:**   * zapojenie sa do strategického plánovania agentúry a tvorby politík, * navrhovanie úloh a cieľov sektoru v rámci útvaru a agentúry, * spolupráca s Európskou komisiou a inými inštitúciami a orgánmi v súvislosti so záležitosťami, ktoré patria do náplne práce, * zastupovanie útvaru/agentúry na interných a externých poradách, podujatiach a pracovných skupinách, * poskytovanie poradenstva, vykonávanie analýz, príprava správ a odporúčaní alebo vytváranie iniciatív na žiadosť vedúceho útvaru. |

|  |
| --- |
| *ODBORNÉ KVALIFIKÁCIE A INÉ POŽIADAVKY* |
| Uchádzači sa budú považovať za spôsobilých, ak budú ku dňu uzávierky na predloženie žiadostí spĺňať všetky uvedené kritériá oprávnenosti:  **KRITÉRIÁ OPRÁVNENOSTI**   * úroveň vzdelania zodpovedajúca ukončenému vysokoškolskému štúdiu, osvedčená diplomom , s bežnou dĺžkou vysokoškolského štúdia 4 roky alebo viac, po ktorom nasledovalo aspoň 12 rokov odbornej praxe, * **ALEBO** * úroveň vzdelania zodpovedajúca ukončenému vysokoškolskému štúdiu, osvedčená diplomom , s bežnou dĺžkou vysokoškolského štúdia 3 roky alebo viac, po ktorom nasledovalo aspoň 13 rokov odbornej praxe,   **ALEBO**   * odborná príprava na ekvivalentnej úrovni, ak je to v záujme pracovného miesta opodstatnené, * vysokoškolské vzdelanie musí byť nadobudnuté v oblasti strojárskeho odvetvia, vedných oborov alebo podobných oborov, * relevantná odborná prax v trvaní minimálne 5 rokov (po získaní vysokoškolského titulu) v železničnom sektore, na pozíciách súvisiacich s pracovným miestom, * veľmi dobrá znalosť jedného z úradných jazykov[[1]](#footnote-1) Európskej únie a uspokojivá znalosť ďalšieho úradného jazyka[[2]](#footnote-2) Európskej únie v rozsahu potrebnom na vykonávanie povinností súvisiacich s pracovným miestom, * občianstvo členského štátu Európskej únie alebo štátov, ktoré sú zmluvnými stranami Dohody o EHP (Island, Lichtenštajnsko a Nórsko), * mať všetky občianske práva, * mať splnené všetky povinnosti, ktoré stanovujú platné právne predpisy týkajúce sa vojenskej služby[[3]](#footnote-3), * splnenie charakterových požiadaviek potrebných pre príslušné úlohy[[4]](#footnote-4), * fyzická spôsobilosť na plnenie úloh súvisiacich s pracovným miestom[[5]](#footnote-5).   Všetky oprávnené žiadosti budú posudzované a vyhodnotené na základe ďalej uvedených požiadaviek. Upozorňujeme, že nesplnenie už jedného zo základných kritérií bude mať za následok vylúčenie uchádzača z výberového konania. Kritériá, ktoré sú výhodou, predstavujú ďalšie prínosy, ktorých nesplnenie však nebude mať za následok vylúčenie.  **KRITÉRIÁ VÝBERU**  Aby výberová komisia mohla posúdiť vaše schopnosti a zručnosti, musíte predložiť konkrétne príklady vašich vzdelanostných kvalifikácií a odborných skúseností, ktoré preukážu, že spĺňate základné kritériá výberu a kritériá výberu, ktoré sú výhodou:   1. *Základné*  * dôkladné znalosti a prax v oblasti železníc, ktoré sa týkajú hlavne interoperability železníc a/alebo schvaľovania vozidiel, * veľmi dobré ovládanie anglického jazyka (slovom a písmom ako skúsený používateľ – úroveň C1), * schopnosť integrovať informácie s cieľom formulovať hodnotné a správne závery (zručnosti v oblasti správy informácií), * schopnosť určovať priority práce a riadiť zdroje, za ktoré nesiem osobnú zodpovednosť (zručnosti v oblasti riadenia úloh), * prax na pracovných pozíciách, kde sa vyžadovalo riadenie ľudí (zručnosti v oblasti riadenia ľudí), * dobré interpersonálne zručnosti (vrátane komunikačných zručností a schopností obhajovať v multikultúrnom prostredí), * dobré zručnosti v oblasti personálneho riadenia (vrátane výdrže, prekonávania prekážok konštruktívnym spôsobom), * dôkladné ovládanie práce s aplikáciami MS Office.  1. *Kritériá, ktoré sú výhodou*  * znalosti v oblasti železničných predpisov a legislatívy EÚ, * znalosti v oblasti konštrukcie a validácie železničných koľajových vozidiel, * skúsenosti v oblasti tvorby a predkladania predpisov, * špecifická prax a priame angažovanie sa v skutočných prípadoch schvaľovania vozidiel, * špecifická prax v oblasti prevádzky železničných systémov (pevné zariadenia alebo vozidlá), * pracovné ovládanie ďalších jazykov EÚ (slovom a písmom ako samostatný používateľ – úroveň B2).   V závislosti od počtu doručených žiadostí môže výberová komisia uplatniť prísnejšie požiadavky v rámci vyššie uvedených kritérií výberu. |

Výzva na predkladanie žiadostí na miesto správcov v prevádzkových útvaroch

Dočasný zamestnanec podľa čl. 2 písm. f) (AD8) – so zámerom zostaviť rezervný zoznam – ERA/AD/2017/001-OPE

|  |  |
| --- | --- |
| *Dátum uverejnenia:* 13/02/2017 | *Uzávierka podávania žiadostí:* 13/03/2017 (23.59 hod. SEČ, miestneho času vo Valenciennes) |
| *Typ zmluvy:* Dočasný zamestnanec podľa čl. 2 písm. f)  *Funkčná skupina a platová trieda:* AD 8 | *Miesto zamestnania:* Valenciennes, Francúzsko |
| *Trvanie zmluvy:* 4 roky a môže byť predĺžená na dobu určitú najviac na 4 roky. V prípade druhého obnovenia sa zmluva zmení na zmluvu s dobou neurčitou | *Základný mesačný plat:*6 502,76 EUR v 1. stupni s váhovým koeficientom 13,8 % (od 1. 7. 2016) plus osobitné príspevky v prípade potreby |
| *Útvar:* pozri ďalej | |
| *Žiadosti je potrebné poslať len na e-mailovú adresu:* jobs@era.europa.eu | *Rezervný zoznam je platný do:*31. 12. 2018 (platnosť rezervného zoznamu je možné predĺžiť) |

|  |
| --- |
| *AGENTÚRA* |
| Železničná agentúra Európskej únie (ďalej len „agentúra“) vznikla na základe nariadenia Európskeho parlamentu a Rady (EÚ) č. 2016/796 z 11. mája 2016. Naším cieľom je lepší železničný systém pre našu spoločnosť, čo chceme dosiahnuť podporou vytvorenia jednotného európskeho železničného priestoru bez hraníc a zárukou vysokej miery bezpečnosti, vývojom jednotného prístupu k bezpečnosti v rámci Európskeho systému riadenia vlakov (ERTMS) a podporou zjednodušeného prístupu pre zákazníkov v európskom železničnom sektore. Agentúra sa okrem toho od roku 2019 stane európskym orgánom vydávajúcim jednotné celoeurópske bezpečnostné osvedčenia, povolenie na prevádzku vozidiel vo viacerých krajinách a udeľujúcim predbežné schválenia infraštruktúry ERTMS. Agentúra sídli vo Valenciennes (sídlo) a Lille (konferenčné centrum) vo Francúzsku a v súčasnosti zamestnáva 160 zamestnancov.  Viac informácií o agentúre sa nachádza na webovej stránke: [http://www.era.europa.eu](http://www.era.europa.eu/) |

|  |
| --- |
| *POSTUP PODÁVANIA ŽIADOSTÍ* |
| Aby žiadosti boli **platné**, uchádzači musia predložiť tieto dokumenty:   * Podrobný životopis (len EÚ formát životopisu). Uvádza sa v tomto odkaze:   [http://europass.cedefop.europa.eu/sk/documents/curriculum-vitae/templates-instructions.](http://europass.cedefop.europa.eu/sk/documents/curriculum-vitae/templates-instructions)   * Motivačný list na maximálne 2 stranách vysvetľujúci prečo sa uchádzač zaujíma o pracovné miesto a akú pridanú hodnotu ponúkne agentúre v prípade výberu. * Tabuľka oprávnenosti (pozri prílohu).   **Nedodržanie uvedených pokynov bude mať za následok vylúčenie z výberového konania.**  Keďže pracovným jazykom agentúry je angličtina, na uľahčenie výberového procesu sa uchádzačom odporúča podať prihlášku v angličtine.  Prihlášky musia byť zaslané na e-mailovú adresu [**jobs@era.europa.eu**](mailto:jobs@era.europa.eu) do **13/03/2017** o 23.59 SEČ (miestneho času vo Valenciennes) a **v riadku predmetu musí byť jasne uvedené referenčné číslo výzvy na predkladanie prihlášok.**  Upozorňujeme, že prihlášky predložené faxom alebo poštou sa nebudú brať do úvahy.  Ak sa v niektorej fáze postupu zistí, že informácie, ktoré uchádzač poskytol, sú nepravdivé, môže byť diskvalifikovaný.  Uchádzač ani nikto v jeho mene sa nesmie priamo alebo nepriamo kontaktovať s členmi výberovej komisie. Orgán oprávnený na uzatváranie zmlúv (ďalej len „AACC“) si vyhradzuje právo vylúčiť uchádzača, ktorý sa neriadi týmito pokynmi.  Zostavený bude rezervný zoznam, ktorý bude platný do **31. 12. 2018**. Platnosť rezervného zoznamu môže byť predĺžená na základe rozhodnutia orgánu AACC. Rezervný zoznam možno použiť na obsadenie iných pracovných miest, ktoré majú rovnaký profil ako miesto opísané vyššie.  **Upozorňujeme, že vzhľadom na veľký počet prihlášok, ktoré by sme mohli dostať do termínu uzávierky, sa môžu v systéme vyskytnúť problémy v dôsledku spracovania veľkého objemu údajov. Uchádzačom sa preto odporúča, aby svoje prihlášky posielali v dostatočnom predstihu pred uzávierkou.**  **Dôležité:** Sprievodné doklady (napr. overené kópie diplomov, potvrdenia o predchádzajúcej praxi atď.) sa v tejto fáze NEPOSIELAJÚ, ale môžu sa vyžiadať v neskoršej fáze výberového konania. Uchádzačom sa nebudú vracať žiadne dokumenty. |

|  |
| --- |
| *VÝBEROVÉ KONANIE* |
| Výberové konanie bude organizované takto:   1. Výberová komisia skontroluje, či všetky prihlášky spĺňajú kritériá platnosti a oprávnenosti. 2. Uchádzači, ktorí spĺňajú kritériá oprávnenosti, budú hodnotení podľa kritérií výberu. 3. Výberová komisia posúdi motivačné listy a životopisy oprávnených uchádzačov a vyhotoví užší zoznam uchádzačov, ktorí najlepšie vyhovujú kritériám výberu uvedeným vo výzve na predkladanie prihlášok. 4. Pozvanie bude založené na najvyššom bodovom hodnotení v predbežnom výbere podľa kritérií výberu. 5. Výberová komisia uskutoční pohovory s uchádzačmi, ktorí sa dostali do užšieho výberu, a otestuje ich. 6. Písomný test sa koná v anglickom jazyku. 7. Pohovor sa koná v anglickom jazyku. Ak je váš rodný jazyk angličtina, na pohovore sa testuje druhý jazyk uvedený v životopise. 8. Uchádzač bude požiadaný, aby absolvoval ďalšie hodnotenie v špecializovanom hodnotiacom centre. Toto hodnotenie sa koná v anglickom jazyku. 9. Na základe výsledkov pohovorov a písomných testov výberová komisia navrhne orgánu AACC zoznam vhodných uchádzačov[[6]](#footnote-6). Tento zoznam sa vyhotoví v abecednom poradí spolu s podrobným zoznamom bodového hodnotenia získaného na základe pohovoru a písomného testu (ak sa uplatňuje). Uchádzači, ktorí na pohovore a písomnom teste (ak sa uplatňuje) dosiahnu dostatočný počet bodov, budú zaradení do rezervného zoznamu (ak sa uplatňuje). Uchádzačov upozorňujeme, že zaradenie do rezervného zoznamu nezaručuje ponúknutie pracovného miesta. 10. Pred prijatím do zamestnania na miesto dočasného zamestnanca orgán AACC preskúma, či v prípade uchádzača existuje nejaký osobný záujem, ktorý by mohol ohroziť jeho nezávislosť, alebo iný konflikt záujmov. Uchádzač informuje orgán AACC na osobitnom formulári o každom skutočnom alebo možnom konflikte záujmov. V prípade potreby orgán AACC prijme všetky príslušné opatrenia. 11. Platnosť rezervného zoznamu je do 31. 12. 2018. Na základe rozhodnutia orgánu AACC ju možno predĺžiť. 12. Vhodní uchádzači budú prijatí do zamestnania na základe rozhodnutia orgánu AACC. Uchádzači uvedení v rezervnom zozname môžu byť predtým, ako sa im ponúkne pracovné miesto, požiadaní, aby absolvovali osobný pohovor s výkonným riaditeľom. |

|  |  |
| --- | --- |
| *ZHRNUTIE PODMIENOK ZAMESTNANIA* | |
| 1. Platy sú oslobodené od vnútroštátnej dane a namiesto toho sa daň v prospech Európskej únie odpočítava pri zdroji.  2. Ročný nárok na dovolenku sú dva dni za kalendárny mesiac plus ďalšie dni za vek a platovú triedu plus 2,5 dňa pre expatriovaných pracovníkov a okrem toho v priemere 16 dní štátnych sviatkov ročne.  3. Všeobecná a relevantná odborná príprava plus príležitosti na profesionálny rozvoj.  4. Systém dôchodkového zabezpečenia EÚ (po 10 rokoch služby).  5. Krytie poistenia rizík úrazu a choroby z povolania spoločného systému zdravotného poistenia EÚ, príspevky v nezamestnanosti a zdravotného postihnutia a cestovné poistenie. | **V závislosti od osobnej situácie jednotlivca a miesta pôvodu môže mať zamestnanec okrem toho nárok na:**  6. príspevky na expatriáciu alebo bydlisko v zahraničí,  7. príspevok na domácnosť,  8. príspevok na nezaopatrené dieťa,  9. príspevok na vzdelávanie,  10. príspevok na zriadenie domácnosti a náhradu výdavkov na sťahovanie,  11. počiatočné dočasné denné diéty,  12. iné výhody (refundácia cestovných výdavkov pri nástupe do zamestnania a pod.).  Ďalšie informácie o príslušných podmienkach sa uvádzajú **v prílohe VII Služobného poriadku** (od strany 96 po stranu 110):  <http://eur-lex.europa.eu/LexUriServ/LexUriServ.do?uri=CONSLEG:1962R0031:20140101:SK:PDF> |

|  |  |
| --- | --- |
| *ZÁVÄZKY* | |
| **Záväzok podporovať rovnosť príležitostí:**  Agentúra je zamestnávateľom, ktorý uplatňuje rovnosť príležitostí a dôrazne podporuje žiadosti všetkých uchádzačov, ktorí spĺňajú kritériá oprávnenosti a výberu bez rozdielu, pokiaľ ide o štátnu príslušnosť, vek, rasu, politické, filozofické alebo náboženské presvedčenie, pohlavie alebo sexuálnu orientáciu a bez ohľadu na zdravotné postihnutie, rodinný stav alebo inú rodinnú situáciu. | **Odvolacie konanie:**  Uchádzač, ktorý sa domnieva, že došlo k chybe pri posúdení oprávnenosti jeho prihlášky, môže požiadať o preskúmanie. Žiadosť o preskúmanie možno na tento účel podať v lehote do 20 kalendárnych dní od dátumu e-mailu, v ktorom bol informovaný o zamietnutí svojej žiadosti o zamestnanie. V žiadosti o preskúmanie má byť uvedený odkaz na príslušné výberové konanie a jasne uvedené kritérium oprávnenosti, ktoré sa má podľa žiadosti prehodnotiť, ako aj zdôvodnenie žiadosti o preskúmanie. Táto žiadosť musí byť odoslaná na osobitnú e-mailovú adresu agentúry (jobs@era.europa.eu).  Uchádzač je do 15 kalendárnych dní odo dňa doručenia jeho žiadosti informovaný o rozhodnutí výberovej komisie v tejto veci. |

|  |  |
| --- | --- |
| *KONANIE V PRÍPADE ODVOLANIA A SŤAŽNOSTI* | |
| Ak sa uchádzač domnieva, že bol nepriaznivo ovplyvnený konkrétnym rozhodnutím, môže predložiť administratívnu sťažnosť podľa článku 90 ods. 2 Služobného poriadku úradníkov a Podmienok zamestnávania ostatných zamestnancov Európskej únie na adresu:  Executive Director  European Union Agency For Railways  120, rue Marc Lefrancq  F – 59300 Valenciennes  Sťažnosť musí byť podaná do 3 mesiacov od dátumu, keď bol uchádzač informovaný o konaní, ktorým bol nepriaznivo ovplyvnený.  V prípade zamietnutia sťažnosti uchádzač môže prípad predložiť na základe článku 270 Zmluvy o fungovaní Európskej únie a článku 91 Služobného poriadku úradníkov Európskej únie a Podmienok zamestnávania ostatných zamestnancov Európskej únie na Súd pre verejnú službu Európskej únie:  The General Court of the European Union  Rue du Fort Niedergrünewald  L-2925 Luxembourg  <http://curia.europa.eu/>  Upozorňujeme, že orgán AACC nemá právomoc meniť rozhodnutia výberovej komisie. Súdny dvor dôsledne trvá na tom, že rozsiahla voľnosť uváženia výberovej komisie nie je predmetom preskúmania Súdnym dvorom, pokiaľ neboli porušené pravidlá, ktorými sa riadi konanie výberových komisií. | Sťažnosti možno podať aj Európskemu ombudsmanovi podľa článku 228 ods. 1 Zmluvy o fungovaní Európskej únie a v súlade s podmienkami ustanovenými v rozhodnutí Európskeho parlamentu z 9. marca 1994 o predpisoch a všeobecných podmienkach upravujúcich výkon funkcie ombudsmana uverejneného v Úradnom vestníku Európskej únie L 113 zo 4. mája 1994:  European Ombudsman  1, Avenue du Président Robert Schuman – CS 30403  F – 67001 Strasbourg Cedex  [http://www.ombudsman.europa.eu](http://www.ombudsman.europa.eu/)  Upozorňujeme uchádzačov, že predložením sťažnosti Európskemu ombudsmanovi sa neprerušuje lehota stanovená v článku 90 ods. 2 a článku 91 Služobného poriadku úradníkov Európskej únie na podanie sťažnosti alebo odvolania na Súde pre verejnú službu na základe článku 270 Zmluvy o fungovaní Európskej únie. |

|  |  |
| --- | --- |
| *OCHRANA ÚDAJOV* | |
| Účelom spracovania údajov, ktoré predložíte, je spravovať vašu prihlášku so zreteľom na možný predbežný výber a zamestnanie v agentúre.  Osobné údaje, ktoré od vás požadujeme, budú spracované v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov. | Pozri odkaz:  [http://www.era.europa.eu/The-Agency/Jobs/Pages/HR-Privacy-Statement.aspx.](http://www.era.europa.eu/The-Agency/Jobs/Pages/HR-Privacy-Statement.aspx) |

1. Materský jazyk alebo iný úradný jazyk EÚ, ktorý ovládate veľmi dobre so znalosťami zodpovedajúcimi úrovni C1 tak, ako ju vymedzuje Spoločný európsky referenčný rámec pre jazyky (CEFR). <http://europass.cedefop.europa.eu/sk/resources/european-language-levels-cefr> [↑](#footnote-ref-1)
2. Znalosti vášho druhého úradného jazyka EÚ zodpovedajú aspoň úrovni B2 tak, ako ich vymedzuje Spoločný európsky referenčný rámec pre jazyky (CEFR). [↑](#footnote-ref-2)
3. Ak je to relevantné. [↑](#footnote-ref-3)
4. *Pred prijatím do zamestnania bude úspešný uchádzač vyzvaný, aby predložil doklad potvrdzujúci, že nemá záznam v registri trestov.* [↑](#footnote-ref-4)
5. Pred prijatím do zamestnania úspešný uchádzač absolvuje vyšetrenie v medicínskom centre, ktoré určí agentúra, s cieľom potvrdiť splnenie požiadaviek článku 28 písm. e) Služobného poriadku úradníkov EÚ a Podmienok zamestnávania ostatných zamestnancov EÚ. [↑](#footnote-ref-5)
6. Posudzovať sa budú len tí uchádzači, ktorí získajú aspoň 50 % celkového počtu bodov. [↑](#footnote-ref-6)